**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.11.2019, ora 08.00 – 17.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 17.11.2019, ora 07.00**

**RÂURI**

**Debitele au fost relativ staționare**, exceptând cursul mijlociu şi inferior al Jiului unde au fost în creştere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe cursul mijlociu al Siretului şi mai mici (sub 30% din normalele lunare) pe: Tur, Bega Veche, Moraviţa, Jijia,Trotuş, Bârlad, cursul inferior al Bistriței, unii afluenţi ai Someșului (Fizeș, Lăpuş, Cavnic), Mureșului (Luţ, Comlod, Feernic, Vișa, Domald, Secaș, Sebeș, Râul Mare), Jiului (Coşuştea, Amaradia), Oltului (Ghimbășel, Hârtibaciu, Beica) și Trotușului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi relativ staţionare.**

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 16.11.2019 – 17.11.2019 a fost staţionar, având valoarea de 4500 m3/s, sub media multianuală a lunii noiembrie (4650 m3/s).

În aval de Porţile de Fier, debitele au fost în scădere pe sectorul Gruia – Corabia și în creștere pe sectorul Tr. Măgurele – Tulcea.

Debitul la intrarea în ţară (secţiunea Baziaş) va fi în creştere (4600 m3/s).

În aval de Porţile de Fier debitele vor fi în creştere pe sectoarele Gruia – Calafat şi Giurgiu – Tulcea şi în uşoară scădere pe sectorul Bechet – Zimnicea.

**2.** **Situația meteorologică în intervalul 16.11.2019, ora 09.00 – 17.11.2019, ora 06.00**

**ÎN ŢARĂ**

**În zonele joase de relief din sudul și estul țării a fost nebulozitate joasă** sau ceață și pe arii restrânse burniță, care au persistat și au determinat valori termice în jurul celor caracteristice perioadei; excepție a făcut estul Munteniei și Dobrogea, unde la amiază cerul s-a degajat și temperaturile au fost cu mult mai ridicate decât mediile climatologice specifice datei. În restul teritoriului vremea a fost în general frumoasă și deosebit de caldă pentru această perioadă, cu cer variabil, iar ceața s-a format pe suprafețe mici, dimineața și noaptea, în Transilvania. Vântul a suflat slab și moderat, cu intensificări pe crestele Carpaților Meridionali unde rafalele au depășit ușor 70 km/h, iar la cote mai reduse și în regiunile vestice. Temperaturile maxime au fost cuprinse între 9 grade la Miercurea Ciuc și 22 de grade la Săcuieni, Holod și Fetești, iar la ora 06.00 se înregistrau 1 grad la Dej și Făgăraș și 16 grade la Constanța-dig, Dumbrăvița de Codru și Mangalia.

Observaţii: *de ieri dimineață de la ora 06.00 au fost în vigoare 22 de mesaje pentru fenomene meteorologice periculoase imediate, emise după cum urmează:*

*- 8 de CNPM pentru Muntenia*

*- 4 emise de SRPV Bacău*

*- 3 emise de SRPV Constanța, SRPV Craiova și SRPV Sibiu*

*- 1 emisă de SRPV Timișoara.*

**LA BUCUREŞTI**

**Vremea a fost, în general, închisă** cu ceață și trecător burniță, care au persistat în cea mai mare parte a intervalului, astfel încât valorile termice diurne s-au situat în jurul celor caracteristice perioadei. Vântul a sufla slab până la moderat. Temperatura maximă a fost de 11 grade la stația meteo Băneasa și 12 grade la Afumați și Filaret, iar la ora 06.00 se înregistrau 11 grade la toate stațiile meteo.

**3. Prognoza meteorologică în intervalul 17.11.2019, ora 09.00 – 18.11.2019, ora 09.00**

**ÎN ŢARĂ**

**Valorile de temperatură se vor situa peste cele normale** în a doua jumătate a lunii noiembrie în cea mai mare parte a țării, dar îndeosebi în vest, nord-vest și centru, unde cerul va fi variabil. În sudul și în estul teritoriului, mai ales în zonele joase, nebulozitatea va fi persistentă în special în prima parte a zilei și din nou seara și noaptea când local se va semnala și ceață și izolat burniță sau ploi slabe. În orele dimineților ceața se va forma pe spații mici și în regiunile intracarpatice, cu precădere pe văi și în depresiuni. Vântul va sufla slab și moderat, cu intensificări la munte, cu viteze mai mari pe crestele Carpaților Meridionali unde rafalele vor depăși 80...90 km/h, în sudul Banatului, iar trecător și la cote reduse și în celelalte zone. Temperaturile maxime se vor încadra între 12 și 21 de grade, iar cele minime în general între 3 și 13 grade.

**LA BUCUREŞTI**

**Nebulozitatea joasă va persista** în cea mai mare parte a intervalului, iar dimineața și noaptea se va semnala ceață și posibil burniță. Vântul va sufla slab și moderat. Valorile termice vor fi în continuare mai ridicate decât cele specifice perioadei, cu o maximă de 14...15 grade și o minimă de 9...10 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**SGA Suceava** revine cu informaţii referitoare la poluare accidentală la 15.11.2019, de pe râul Dorna, mal drept (amonte 300 m pod pietonal), în Municipiul Vatra Dornei, judeţul Suceava, unde se deversează apă cu miros de detergent dintr-o conductă aparţinând ACET Vatra Dornei, prin care se deversa apă urât mirositoare de culoare neagră, în râul Dorna;

Măsuri:

- s-a dispus măsura de blindare urgentă a ambelor guri de evacuare în termen de 12 zile.

- au fost prelevate probe de apă care fost analizate în cadrul Laboratorului SGA Suceava, în următoarele secţiuni:

1. Râu Dorna - 1 km aval evacuare dren mal drept (zona Călimănel), ora 12.40/15.11.2019;

2. Râu Dorna - 1 km aval gură de evacuare (d=1000 mm) mal drept (zona Federaţiei Agricole de munte), ora 13.00/15.11.2019.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Secţiune | pH | Oxigen  dizolvat | CCO-Cr | Mat. susp. | Conductiv. | Azot total | Fosfor total | Agenţi de suprafaţă anionici (detergenţi) |
| Unit. măsură | (unităţi pH) | (mgO2/l) | (mgO2/l) | mg/l | (µS/cm) | mgN/l | mg P/l | mg/l |
| 1 | 8,3 | 12,0 | 11,15 | 4,8 | 266 | <LOQ | 0,036 | <LOQ |
| 2 | 8,3 | 11,2 | 15,02 | 5,8 | 261 | <LOQ | 0,038 | <LOQ |

Rezultatele analizelor la probele de apă prelevate în secţiunile analizate, indică modificarea stării de calitate a râului Dorna la indicatorul CCOCr care se încadrează în clasa a II-a de calitate, iar toţi ceilalţi indicatori se încadrează în clasa I-a de calitate. Apa din evacuările (dren mal drept zona Călimănel şi conducta cu diametrul de 1000 mm mal drept râu Dorna, zona Federaţiei Agricole de munte) prezintă caracteristici de apă uzată neepurată, provenită cel mai probabil din surse menajere.

**ANAR** a informată telefonic despre reclamaţia unui cetăţean din oraşul Liteni, din zona confluenţei râului Suceava cu râul Siret, jud. Suceava, despre activitatea unor balastiere care ar putea pune în pericol, în cazul unor inundaţii, podurile de cale ferată şi rutieră din zonă, care fac legătura cu Mun. Botoşani. O echipă de la Inspecţia Apelor se va deplasa în teren zilele următoare pentru identificarea şi verificarea problemelor relatate.

**2.3.Pe Marea Neagră**

**A.B.A. Dobrogea-Litoral Constanţa** informează că la **16.11.2019, s-a semnalat prezenţa a doi delfini eşuaţi, unul pe plaja din staţiunea Năvodari iar altul în Agigea, jud. Constanţa**. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicaţi de pe plajă.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate în data de 14.11.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Suceava şi IGSU** revin cu informaţii suplimentare referitoare la incendiul izbucnit la spaţiul de stocare temporară a deşeurilor pe taluzul estic al Spaţiului de stocare a deşeurilor Fălticeni, de pe strada Antileşti, jud. Suceava, în dimineaţa zilei de 08.11.2019, ora 08.58. Focul a ars cu flacără deschisă în trei focare separate, pe o suprafaţă de 300mp. ISU Suceava a intervenit cu 2 autospeciale. Cauza este autoaprindere a gazelor de fermentaţie (metan) de la deşeurile menajere acumulate pe parcursul a 5 ani de depozitare (din data de 19.12.2014 de când s-a obţinut prima autorizaţie de mediu, s-au depus circa 62.000 tone de deşeuri, pe o suprafaţă de 8600 mp, iar din data de 01.08.2019, spaţiul de stocare de la Antileşti este închis). Nu s-a putut interveni cu utilaje grele deoarece autorităţile locale nu au permis accesul lor pe amplasament. Incendiul a fost stins la orele 18.00, în acceaşi zi, însă focarele au continuat să fumege. La data de 12.11.2019, s-a constatat că nu mai sunt focare care fumegă. S-a impus măsura cu caracter permanent de monitorizare video continuă a spaţiului de stocare. APM Suceava a prelungit până la data de 15.01.2020, obligaţia de acoperire cu un strat de pământ a depozitului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14-15.11.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE